Anika-saak: Polisieverklaring skets donker prentjie van Smiley | Maroela Media
André van Wyk (24), wat aangekla word van die moord op Anika Smit, het glo aan 'n selmaat gesê hy het Anika verkrag.
Dit is volgens lt.kol. Mike van Aardt, ondersoekbeampte in die saak. Van Aardt se verklaring is aan die hof voorgelees. Volgens Van Aardt het Van Wyk op 17 September, die dag wat hy hom aan die polisie oorgegee het, mondelings erken dat hy Anika vermoor het.
Daar is ook 'n waarskuwingsverklaring afgeneem en Van Wyk het bevestig dat dit korrek is. Van Wyk is op 21 September weer ondervra. Dit is glo eers toe dat hy gesê het hy is gedreig deur mense wat wou hê hy moet skuld beken.
Volgens Van Aardt se verklaring het 'n selmaat van Van Wyk in November aan hom gesê dat Van Wyk gesê het hy het die oorledene verkrag. Van Wyk en Anika was saam op skool. Van Wyk het glo ook op 'n skoolbank geskryf dat hy Anika vermoor het. Volgens Van Aardt word Van Wyk deels met die misdaadtoneel en die moord verbind. Van Aardt het bevestig dat Van Wyk saam met sy ouers bly en dat sy hoogste kwalifikasie gr. 10 is.
Volgens Van Aardt is Van Wyk nie altyd eerlik nie en het hy glo al gesteel. Van Wyk het glo vertel hy gaan met die polisie se koppe smokkel deur sy bekentenis terug te trek. Hy het glo ook erken hy het neigings om diere te wil seermaak. Volgens Van Aardt het Van Wyk gesê hy wil as "Smiley Scissor Hands" in die tronk bekend staan en dat hy 'n tatoeëermerk op sy bors gaan kry van twee hande met bloed wat daarvan afdrup.
Van Wyk het glo ook erken dat hy die moordtoneel "skoongemaak" het, Anika se hande verwyder en daarvan ontslae geraak het. Hy het glo ook 'n vuurwapen en Mandrax-tablette van die toneel verwyder.
Adv. Corrie Nieuwenhuys, Van Wyk se regsverteenwoordiger, het ná Van Aardt se verklaring aan die hof voorgelees is, gesê daar is geen DNS-bewyse dat Van Wyk die moord gepleeg het nie. Nieuwenhuys het gesê al bewyse wat die staat het, is Van Wyk se aanvanklike bekentenis en bewerings van medegevangenes.
Volgens Nieuwenhuys sou Van Wyk nie 'n bekentenis afgelê het as sy familie en hy nie gedreig is nie. Nieuwenhuys het weer gesê dit is in belang van geregtigheid dat Van Wyk op borgtog vrygelaat word.
Die hof het hierna vir middagete verdaag.
Sjoe hierdie outjie hoort in n gestig – hy's siek
Wat dink julle mense?… Is di knap skuldig of het sy varkies weggehardloop?
My opinie… niemand gee hom oor en sê hyt moord gepleeg as hy nie skuldig is nie. Niemand kan jou dwing of forseer nie. Indien hy wel af gepers is kon hy die polisie daarvan in kennis gestel het waarna sy familie beskerm sou word. Dis twak. Waar 'n rokie is is 'n vuurtjie.
Die malkop kaart het nie gewerk nie so kom try die eks die slagoffer wat gedreig is en volgende sal die maak of ekmal kaart of geheuverlies wees